**Toliko važna tolerancija!**

I ove godine sudjelovala sam na Festivalu tolerancije. Kao i nekoliko prošlih, i ove sam godine u sklopu Edukacijskih jutra pogledala film te poslušala predavanje gospodina Lustiga, i po prvi puta, gospodina Mandića. I svaki puta nakon iznimnog predavanja, ostanem nijema, puna pitanja na koje se ne može odgovoriti, puna neshvaćenih postupaka iz prošlosti i puna nevjerice.

Večer poslije, legla sam u krevet i razmišljala o nečem novom što sam čula taj dan te pokušala shvatiti zašto su se dogodile neke stvari o kojima je pričao gospodin Lustig. Možda sam premlada da sve to shvatim, ili je to jednostavno sve prekomplicirano, ali ja i dalje ne vidim ništa dobro što je proizašlo iz odbacivanja različitosti i mržnje. Mi smo ove školske godine na satovima povijesti i satu razrednog odjela učili o logorima, o Drugom svjetskom ratu i raznim oblicima netolerancije, ali potpuno je drukčije čuti nečiju osobnu ispovijest, ono što netko drži u sebi, od onoga što piše u knjigama. Slušajući riječi gospodina Lustiga o njegovom boravku u logoru, ja sam se naprosto ježila. No, nisam samo ja, nego cijela popunjena dvorana. Kada je govorio kakve stvari su im radili, kakve nehumane uvjete su im pružali i koliko dugo je to trajalo, meni je stajala knedla u grlu. Odbijam pred očima zamisliti sve prizore i scene koje je opisivao. Kao netko tko to nije osobno proživio, teško mi je shvatiti da se to stvarno dogodilo. To zvuči kao neki scenarij za film, zvuči neizvedivo u stvarnosti. A ipak, dogodilo se. Ne znam što je strašnije, činjenica da se to zaista dogodilo i koliko je ljudi umrlo, ili činjenica da to ljudi danas ne znaju. Ne zanima ih to. Tužno. Gospodin Lustig je i sam rekao, treba informirati mlade. Neka znaju što se dogodilo. Neka znaju što je bilo i čega smo pošteđeni mi danas. Željela bih sve to što sam uživo čula, ispričati i svojim prijateljima, ali oni ne razumiju. Njima se to svodi samo na ono što su čuli od drugih i ne žele znati više.

Ja sam tu večer u krevetu razmišljala o toleranciji. To je riječ od jedanaest slova, no riječ s puno povijesti. Mi ne razumijemo neku tešku situaciju dok se u njoj ne nađemo. Ove godine upisujem se u srednju školu. I naravno, želim biti prihvaćena. Prihvaćeni postajemo kada mi prihvaćamo druge, što znači da moramo biti tolerantni. Ali hoće li i drugi biti tolerantni? Hoće li prihvatiti sve moje mane? Hoće li im smetati nešto kod mene i hoće li to moći zanemariti? Nekada nismo prihvaćeni, jer ljudi ne vole različito. Je li to bio problem u Drugom svjetskom ratu? Boje li se ljudi različitoga? Zašto? Da smo svi isti, ne bismo bili zanimljivi. I danas kada su različitosti sve brojnije, ljudi ih ne prihvaćaju. Različiti smo u stilovima, u orijentacijama, religijama, razmišljanjima i mnogo drugih stvari. To nas čini unikatnima, a ljudi to odbijaju. Zašto? Zašto su ljudi odbijali drugu vjeru ili nacionalnost? Zašto su imali neljudsku potrebu da s lica zemlje izbrišu sve drukčije? Koliko puta smo čuli o mnogim logorima u kojima se ubijalo jer je netko drugačije nacionalnosti. Pa i danas svakodnevno slušamo o ubojstvima nekoga zbog druge vjere? Previše. Kada samo zamislim, koliko je nedužnih majki izgubilo isto tako nedužno dijete, jer je odlučilo da ono štuje Alaha, Jahvu umjesto Presvetog Trojstva ili obratno? Koliko je djevojaka izgubilo srodnu dušu, jer je on bio Poljak, a ona Njemica? Ono o čemu ljudi ne razmišljaju je to što se događalo među ljudima tamo u tim logorima prije? Koliko je suza proliveno za voljenom osobom? Koliko je priča za laku noć ostalo neispričano? Koliko je „uspjeti ćemo“ obećanja propalo? Koliko je djece reklo „postati ću učiteljica“ i sutradan su mu svi snovi propali? I sve, jer su bili drukčiji, a ljudi nisu bili tolerantni. Ljudi nisu prihvaćali. Nisu voljeli.

I razmišljala sam... Je li danas bolje? Hoće li se to ponoviti? Prihvaćamo li bolje? Hoće li biti još ljudi poput gospodina Lustiga koji će reći: da, to sam morao proživjeti, jer ljudi ne prihvaćaju različito. I koliko će se još pričati o holokaustu? O mržnji koja nije nigdje nikoga dovela? Takve se stvari ne smiju zaboraviti. Svaka suza, svaki život, svaki atom duše koji je potraćen, mora se zapamtiti. Svaki atom djetinjstva koji je uništen treba se zapamtiti. Svaka rana koja je zadana, izvana ili iznutra, mora se pokazati. Mora se objasniti. Ljudi moraju znati i razumjeti. Moraju reći: „Hej, nismo isti, ali svejedno, idemo se voljeti. Idemo biti tolerantni. I kakvu god osobu sretnemo, pružimo joj priliku. Kakvo god dijete rodimo, volimo ga. Otvorimo vidike i budimo svjesni. Ovakve se stvari ne smiju ponoviti. Holokaust se ne smije ponoviti! To nehumano mučenje i ubojstva se također ne smiju ponoviti!“

Od malena su me učili da prihvaćam, a sada sam tek shvatila kolike je to važno, koliko je bitno da prihvatimo sve. Ali moramo se i sjetiti onoga što smo u prošlosti napravili i vidjeti gdje smo pogriješili. I kada umre zadnja osoba koja je preživjela logor, kada zadnji svjedoci umru, mi moramo svjedočiti dalje. Možda ne iz prve ruke, ali iz srca. Ono što smo čuli, što smo vidjeli na snimkama. Otići posjetiti Auschwitz, neki drugi logor ili memorijalni centar, i vidjeti što je ostalo. Ili bolje rečeno, što je nestalo. Tko želi, može podnijeti i vidjeti, neka ode i vidi. Vjerujem da se svijet može promijeniti. Jedan po jedan čovjek. Možda sporo, ali može.

Nakon Festivala i ispovijesti koje sam čula, shvatila sam da više nikada neću gledati Drugi svjetski rat kao prije. Nije jedini sukob koji se dogodio bio onaj koji se vidi. Još jedan veliki sukob koji ne primjećujemo je bio onaj u ljudskoj glavi. Glasovi razuma, i glas mržnje, glas naredbe. Kakvu mržnju je ta zbrka proizvela, to je ono što mi vidimo okom. A ono što osjećamo, i onu tugu koju vidimo na licima svjedoka, to je ono što vidimo srcem. Ipak, divim se gospodinu Lustigu koji danas o tim ljudima priča bez imalo ljutnje. On ne daje tim ljudima neke odvratne osobine, ne preuveličava njihovu zlobu i ne pokušava nas potaknuti da ih zamrzimo. Nasuprot, on nama pokazuje da ih trebamo shvatiti. Trebamo razumjeti što se to događalo u njihovim glavama, naći njihove greške i primijeniti ih na sebi. Pokazati da smo svjesni što se dogodilo i da mi to nećemo ponoviti. Da se u budućnosti takve stvari neće događati. Mi kao mladi ne možemo napraviti neke velike promjene u svijetu, ali sitnim stvarima zajedno možemo pokušati. Počevši od prihvaćanja. Kažimo sami sebi: „Hej, sad ću doći u neki novi prostor i prihvatiti sve ljude tamo, makar su drukčiji. Od sljedeće školske godine. Od sljedećeg mjeseca. Od sutra. Ali počnimo. Pokažimo ono što smo naučili i što sada nosimo u duši. Koliko smo različiti od onih koji su uništavali. Više ovoga neće biti. Obećajmo jedni drugima.“

Nakon dugog razmišljanja u krevetu, okrenula sam se prema sestrama, nasmijala se, zahvalila Bogu što me moja obitelj i prijatelji prihvaćaju kakva jesam, i odlučila da ću sutra biti još bolja osoba.

Lana Kuretić, 8.d

OŠ Luka

Mentor: Ana Jurković